Unionin yleisen tuomioistuimen tuomio 14.12.2022 – Autoridad Portuaria de Bilbao v. komissio
(asia T-126/20)1
(Valtiontuet – Satama-ala – Yhteisöverosta vapauttamista koskeva järjestelmä, jonka Espanja on pannut täytäntöön Biskajan provinssin satamien hyväksi – Päätös, jolla tuki todetaan sisämarkkinoille soveltumattomaksi – Olemassa oleva tuki – Etu – Todistustaakka – Valikoivuus – Vaikutus jäsenvaltioiden väliseen kauppaan – Kilpailun vääristyminen – Aiheelliset toimenpiteet)
Oikeudenkäyntikieli: espanja
Asianosaiset
Kantaja: Autoridad Portuaria de Bilbao (Bilbao, Espanja) (edustajat: asianajaja D. Sarmiento Ramírez-Escudero ja X. Codina García-Andrade)
Vastaaja: Euroopan komissio (asiamies: B. Stromsky)
Oikeudenkäynnin kohde
Kantaja vaatii SEUT 263 artiklaan perustuvalla kanteellaan yleistä tuomioistuinta kumoamaan yhtäältä komission 8.1.2019 antaman päätöksen C(2018) 8676 final, joka koskee valtiontukea SA.38397 (2018/E) – Satamien verotus Espanjassa ja jossa komissio on todennut, että valtiontuet, jotka perustuivat yhteisöverovapautuksiin, joita Espanjan kuningaskunta myönsi satamaviranomaisilleen, olivat sisämarkkinoille soveltumattomia olemassa olevia tukia ja ehdottanut SEUT 108 artiklan 1 kohdan mukaisesti ”aiheellisia toimenpiteitä”, toisaalta komission 7.3.2019 antaman päätöksen C(2019) 1765 final, joka koskee valtiontukea SA.38397 (2018/E) – Satamien verotus Espanjassa ja jossa komissio on korjannut aiheellisia toimenpiteitä koskevaa ehdotustaan, ja kolmanneksi komission 15.11.2019 antaman päätöksen C(2019) 8086 final, joka koskee valtiontukea SA.38397 (2018/E) – Espanjan satamaviranomaisiin sovellettava yhteisöverovapautus – Päätös kirjata tieto ehdotettujen aiheellisten toimenpiteiden hyväksymisestä (olemassa oleva tuki) SEUT 108 artiklan soveltamista koskevista yksityiskohtaisista säännöistä 13.7.2015 annetun neuvoston asetuksen (EU) 2015/1589 (EUVL 2015, L 248, s. 9) 23 artiklan mukaisesti ja jossa komissio on kirjannut tiedon siitä, että Espanjan kuningaskunta oli hyväksynyt ehdotetut aiheelliset toimenpiteet.
Tuomiolauselma
Kanne hylätään.
Autoridad Portuaria de Bilbao velvoitetaan korvaamaan oikeudenkäyntikulut.
____________
1 EUVL C 129, 20.4.2020.